Beeste geleer hoe om 'n 'MooLoo' te gebruik | Maroela Media
Argieffoto (Foto: Christoffer Borg Mattisson/Pixabay)
Net soos wat babas geleer word om die potjie te gebruik, kan beeste ook geleer word om 'n spesiale hokkie te gebruik om sodoende kweekhuisgas-uitlating te verminder.
In 'n studie, wat in Duitsland gedoen is, het wetenskaplikes die diere opgelei om 'n toegewyde hokkie te gebruik. Hul urine is daarna versamel en behandel.
Die ammonia van die beeste se urine verander in 'n kweekhuisgas-stikstofoksied wanneer die met grond in aanraking kom.
Navorsers het gepoog om 16 beeste te leer hoe om 'n toilet, genaamd die "MooLoo", te gebruik op 'n plaas wat aan die Navorsingsinstituut vir Plaasdierbiologie behoort.
Die diere is in die MooLoo-hokkie geplaas en is beloon met kos wanneer hulle geürineer het. Hulle is daarna in 'n gebied langs die MooLoo geplaas en ook beloon wanneer hulle in die hokkie gaan urineer het.
Jan Langbein, mede-outeur en dieresielkundige aan die navorsingsinstituut, sê daar is 'n algemene opvatting dat beeste nie in staat is om urinering of ontlasting te beheer nie. "Beeste, net soos baie ander diere of plaasdiere, is egter baie slim en hulle kan baie leer."
Langbein hoop dat "alle beeste oor 'n paar jaar 'n toilet sal gebruik". Die bevindings is in die joernaal Current Biology gepubliseer.